Je Guillermes d’Abbens, escuiers, faiz savoir à touz ces qui verront ces lettres que je ay mis et met en gaige à noble baron mons. Jehan de Chalon, signour d’Arlay, et en sa main quantque je ay à Nans et à Sarraz et en la forest de Sarraz, et quanque je ay en la chastelenie et en la terre de Monmaour, en hommes, em prez, em champs, en bois, en demeneures et en toutes autres choses, en quelque meniere que je les y aie et puisse et doie avoir, lesquex choses toutes sunt dou fié doudit Jehan de Chalon, signour d’Arlay, pour sexante livres d’estevenens, lesquex je ay eu et receu de luy en bons deniers nombrez et tornez en mon profit, et desquex je me tien pour bien paiez. Et desdites choses je me suis desvestiz et envesti lidit Jehan de Chalon, signour d’Arlay, et met em possession corporel ou assi, [et] promet, par mon soirement donné sus saint ewangile, garantir ladite gaigiere contre toutes genz. En tesmoingnaige de ceste chose, j’ay mis mon seal pendant en ces lettres et ay fait metre le seal mons. Girart d’Arguel auvec le mien seal... Ce fut fait le mecredi après l’annunciation Nostre Dame, l’an Nostre Signor corrant mil CC octante et cinc.